Nog 'n man in PE doodgeskiet | Netwerk24
Deur Cara-Lee Dorfling 29 Julie 2019 17:35
'n Man is die jongste slagoffer van vermoedelik 'n teikenmoord in Port Elizabeth.
Die halfnaakte lyk van Mninawe Khala (32) is Sondag omstreeks 07:00 in Ndongeni-straat in KwaZakhele gevind.
Kapt. André Beetge, polisiewoordvoerder, sê die voorlopige ondersoek dui daarop dat die man nie beroof is nie en dat hy moontlik die slagoffer van 'n teikenmoord kan wees.
Khala is met 'n enkele skietwond in sy kop onder 'n kombers aangetref.
Beetge sê die polisie vermoed 'n verbyganger het die oorledene met 'n kombers toegegooi, maar tot dusver het nog geen ooggetuies vorendag gekom nie.
Die lyk van Nkwenkwezi Plaatjies (59) is Vrydag in Jabustraat in Zwide, 'n buurwoonbuurt van KwaZakhele, gevind. Hy het verskeie skietwonde gehad en die polisie vermoed dié moord was ook 'n teikenmoord.
Die polisie het die gemeenskap gevra om met inligting na vore te kom en kapt. Jerome Mackay op 071 475 2015 te bel.